Seuntjie (7) dood ná motor hom trefFoto: Rescue Care. ŉ Seuntjie (7) is dood ná ŉ voertuig hom getref het op Sparkslaan naby Barnslaan in Durban. Die voorval het omstreeks 13:00 Donderdagmiddag plaasgevind. Garrith Jamieson, woordvoerder van Rescue Care, het gesê toe hul paramedici op die toneel kom, het hulle die seuntjie se lewelose liggaam op die sypaadjie sien lê. “Ná ŉ ondersoek is daar vasgestel dat hy ’n hartstilstand gehad het. Lewensnoodsaaklike behandeling is op hom toegepas en daar kon wonderbaarlik weer ŉ pols by die seuntjie opgetel word,” het Jamieson gesê. Die kind is na die Chief Albert Luthuli-hospitaal gehaas waar ŉ span mediese personeel hom ingewag het. Hy is egter Donderdagaand in die hospitaal oorlede. Die presiese besonderhede van die ongeluk sal deel uitmaak van die polisieondersoek.